CELEX: 62019TN0360
Language: sk
Date: 2019-06-14 00:00:00
Title: Vec T-360/19: Žaloba podaná 14. júna 2019 — Jalkh/Parlament

5.8.2019   
            
            
               SK
            
            
               Úradný vestník Európskej únie
            
            
               C 263/60
            
         
      Žaloba podaná 14. júna 2019 — Jalkh/Parlament
      (Vec T-360/19)
      (2019/C 263/66)
      Jazyk konania: francúzština
      
         Účastníci konania
      
      
         Žalobca: Jean-François Jalkh (Gretz-Armainvilliers, Francúzsko) (v zastúpení: F. Wagner, avocat)
      
         Žalovaný: Európsky parlament
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil legislatívne uznesenie Európskeho parlamentu zo 16. apríla 2019 o návrhu nariadenia Európskeho parlamentu a Rady, ktorým sa mení nariadenie Európskeho parlamentu a Rady (EÚ, EURATOM) č. 883/2013 o vyšetrovaniach vykonávaných Európskym úradom pre boj proti podvodom (OLAF), pokiaľ ide o spoluprácu s Európskym prokurátorom a účinnosť vyšetrovania OLAF (COM(2018)0338 — C8-0214/2018 — 2018J0170(COD),
               
            
                  —
               
               
                  uložil Európskemu parlamentu povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na porušení článkov 7 a 8 Charty základných práv Európskej únie, pretože napadnuté uznesenie umožňuje Európskemu úradu pre boj proti podvodom (OLAF) prístup k osobným informáciám, čo je v rozpore s právom na rešpektovanie súkromného života a právom na ochranu osobných údajov.
               
            
                  2.
               
               
                  Druhý žalobný dôvod je založený na porušení článkov 8 a 9 protokolu (č. 7) o výsadách a imunitách Európskej únie, pretože napadnuté uznesenie umožňuje úradu OLAF obchádzať parlamentnú imunitu poslancov.
               
            
                  3.
               
               
                  Tretí žalobný dôvod je založený na porušení článku 5 Rokovacieho poriadku Európskeho parlamentu a článku 4 Štatútu poslancov Európskeho parlamentu. Žalobca tvrdí, že napadnuté uznesenie jednak umožňuje úradu OLAF obchádzať parlamentnú imunitu poslancov a jednak mu umožňuje prístup k dokumentom, ktoré nie sú dokumentmi Európskeho parlamentu.
               
            
                  4.
               
               
                  Štvrtý žalobný dôvod je založený na porušení článku 6 Dohovoru o ochrane ľudských práv a základných slobôd, pretože napadnuté uznesenie nerešpektuje právo poslancov na obhajobu.